**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.10.2022, ora 08.00 – 19.10.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.10.2022, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Someș, Crișuri şi Mureș, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Someș (exceptând Lăpușul), Crișuri, Mureș, Bega, Bârzava, bazinul superior și mijlociu al Jiului, Bistriței, pe unii afluenți din bazinele superioare ale Argeșului şi Ialomiței, pe cursul mijlociu al Timișului, cursul superior al Trotușului și mai mici (sub 30% din mediile multianuale lunare) pe râurile din bazinele hidrografice: Cerna, Tazlău, Râmnicu Sărat, Bârlad şi Jijia.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri şi Mureș, unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 18-19.10.2022 **a fost în scădere, având valoarea de** **3000 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (2900 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 16.0 mc/s;

-r. Dâmbovița: ac. Văcărești: 3.5 mc/s;

-CA2: 2.5 mc/s;

-Der. Mircea Vodă: 1.5 mc/s.

**A.B.A. Prut-Bârlad**

**Județul Botoșani:**

Se mentine situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești;

**A.B.A. Crişuri**

Debitul râului Barcău în secțiunea Nușfalău este 0.626 mc/s.

Debitul râului Crișul Alb în secțiunea Crișcior este 1.74 mc/s.

**A.B.A. Jiu**

Începând cu data de 17.05.2022 a fost oprită alimentarea cu apă a Barajului Valea de Pești din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**2.** **Situaţia meteorologică în intervalul 18.10.2022, ora 08.00 –19.10.2022, ora 06.00**

**În ţară** vremea a fost în continuare frumoasă, iar după o dimineață rece local în est și sud și izolat în centrul țării, la orele amiezii s-au înregistrat valori termice mai ridicate decât normele specifice datei în toate regiunile, cu abaterile cele mai mari (până la 7...9 grade) în estul Transilvaniei, nordul Moldovei și la munte. Ziua, cerul a fost senin în sudul și sud-estul teritoriului și variabil în rest, iar pe parcursul nopții s-a menținut degajat în majoritatea regiunilor. Vântul a suflat slab și moderat, cu unele intensificări în prima parte a zilei în sudul Banatului, iar noaptea pe crestele montane, în special ale Carpaților Orientali. Temperaturile maxime s-au încadrat între 16 grade la Toplița, Joseni și Miercurea Ciuc și 23 de grade la Botoșani, Gurahonț, Vărădia de Mureș, Lugoj, Câmpeni și Sfântu Gheorghe-Covasna, iar la ora 06 temperatura aerului era cuprinsă între -1 grad la Întorsura Buzăului și Bozovici și 14 grade la Cotnari. În primele ore ale intervalului și nou spre dimineață s-a semnalat ceață pe arii restrânse în Transilvania și izolat în celelalte regiuni.

**Observaţie:** în intervalul de diagnoză au fost în vigoare 13 atenționări cod galben pentru fenomene meteorologice periculoase imediate, emise astfel: 4 de către SRPV Sibiu, 3 de către SRPV Craiova, 2 de către SRPV Cluj și câte 1 de către SRPV Bacău, SRPV Constanța, SRPV Timișoara și CNPM București.

**La Bucureşti** vremea s-a menținut frumoasă, iar după o dimineața rece, la orele amiezii s-au înregistrat valori termice ușor peste mediile climatologice ale perioadei. Cerul a fost senin, iar vântul a suflat slab. Temperatura maximă a fost de 20 de grade la Afumați și de 21 de grade la Filaret și Băneasa, iar la ora 06 temperatura aerului avea valori de 2 grade la stația meteo Băneasa și 6 grade la Afumați și Filaret.

**3. Prognoza meteorologică în intervalul 19.10.2022, ora 08.00–20.10.2022, ora 8.00**

**În ţară** vremea se va menţine caldă în jumătatea de sud a teritoriului, iar în celelalte regiuni valorile termice vor fi mai scăzute decât în ziua precedentă şi se vor situa în jurul normelor climatologice. Cerul va fi variabil, mai mult senin ziua în sud, dar cu înnorări temporare şi ploi slabe pe alocuri în Moldova şi izolat în Maramureş, Transilvania şi în Crişana, iar noaptea posibil şi în Muntenia şi Dobrogea. În a doua parte a intervalului, la munte, la altitudini mari, trecător vor fi şi precipitaţii sub formă de lapoviţă şi ninsoare. Vântul va sufla slab şi moderat, temporar cu intensificări la munte, cu rafale ce vor depăşi în cursul nopţii, pe crestele Carpaţilor Meridionali, 70...80 km/h, precum şi în nord-est, est şi în extremitatea de sud-vest, cu viteze în general de 45...50 km/h. Temperaturile maxime vor fi cuprinse între 14 şi 24 de grade, iar cele minime se vor situa între 1 şi 12 grade. Dimineaţa, pe suprafeţe mici în zonele joase se va semnala ceaţă.

**La Bucureşti** vremea va fi frumoasă şi în continuare caldă pentru această perioadă. Cerul va fi variabil, mai mult senin pe parcursul zilei, iar vântul va sufla slab şi moderat. Temperatura maximă se va situa în jurul valorii de 22 de grade, iar cea minimă va fi de 8...10 grade.

***II. CALITATEA APELOR***

**Pe râurile interioare**

**A.N.A.R.** informează că în data de 18.10.2022, la ora 14:20, a fost semnalată de către G.N.M.-C.J. Bihor o poluare termică pe pârâul Peţa în Municipiul Oradea, jud. Bihor, în aval de evacuarea de la Transgex S.A. A fost anunţată echipa de intervenţii la poluări accidentale din cadrul A.B.A. Crişuri, care s-a deplasat pe teren pentru investigaţii. Temperatura apei rezultată din măsurători a fost de 66.7 grade C la gura de vărsare, 21.7 grade C în amonte de gura de vărsare şi 32 grade C în aval de aceasta. La ora verificărilor (16:10) se evacuau ape termale în continuare. Se va reveni cu informaţii.

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș** informează că în data de 12.10.2022, în intervalul orar 14:00-14:30, s-a produs o poluare a aerului cu 300 mc de gaze în urma coroziunii colectorului de distribuţie gaze Foeni-Partoş-Deta aparţinând operatorului Expert Petroleum (au fost identificate şapte neetanşeităţi în zonele Grăniceri, Toager şi Partoş). **Măsuri:** s-au izolat în cel mai scurt timp posibil tronsoanele de colector avariate şi au început lucrările de remediere. Suprafaţa totală afectată în urma reparaţiilor este de 12 mp. Colectorul a fost remediat cu forţe proprii prin montare de şarnieră în data de 14.10.2022, la ora 17:15.

**Agenţia Naţională pentru Protecţia Mediului** informează că din rezultatele analizelor efectuate în data de 17.10.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-13** (municipiul București)**, B-26, B-27** (orașul Voluntari, jud. Ilfov)**, B-28** (comuna Glina, jud. Ilfov)**, B-30** (comuna Mogoșoaia, jud. Ilfov)**, MS-2** (municipiul Târgu Mureș)**, CL-3** (comuna Modelu)**, GJ-2** (orașul Rovinari)**.**

1. **În domeniul solului şi vegetaţiei**

**G.N.M.-C.J. Argeș și A.P.M. Argeș** informează că în data de 18.10.2022, în jurul orei 08:30, s-a produs o poluare cu 30 l de țiței și 60 l de apă de zăcământ a 10 mp de sol (drum și mal râu, teren proprietate publică) în zona comunei Cocu în urma coroziunii unei conducte O.M.V. Petrom. **Măsuri:** s-a oprit pomparea, se intervine pentru repararea conductei, urmând să fie curățat terenul afectat.

**A.R.B.D.D. Tulcea** revine cu informații despre incendiul izbucnit în data de 14.10.2022, la ora 16:00, în zona Canal Cordon Litoral-Lac Tătaru-Canal Ivancea, pe raza Districtului Ecologic Murighiol-Sfântu Gheorghe. Acesta a afectat o suprafață de cca 2000 ha de stuf, papură și vegetație uscată și s-a stins de la sine în data de 18.10.2022, la ora 06:00.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**Măsuri și intervenții Lac Tăul Mare (aflat în administrarea UAT Roșia Montană) și curs de apă pârâu Roșia Montană (afluent de dreapta al râului Abrud), jud. Alba – situația din data de 18.10.2022, ora 19:00:**

-nivel apă baraj -5.30 m față de NNR;

-s-a amorsat conducta de sifonare, dar după 10 min a prins aer;

-se va mai încerca amorsarea după ce va creşte nivelul;

-în pâlnia de eroziune nu se observă deplasări sau infiltrații;

-pompele din subordinea ISU nu funcționează, fiind oprite momentan;

-pe paramentele amonte și aval nu se observă fisuri;

-pe paramentul aval nu se observă exfiltraţii.

**Situație diguri râul Vedea și fluviul Dunărea, jud. Teleorman și Giurgiu**

**A.N.A.R.** informează că în cursul zilei de 18.10.2022 personalul de tură al formației Diguri Dunăre din cadrul S.G.A. Alexandria a identificat pe digul MD r. Vedea (Zimnicea-Năsturelu) și pe digul fluviului Dunărea (Zimnicea-Năsturelu) 15 surpări la suprafața coronamentului (posibile galerii de animale), cu diametrul de 50–70 cm, unele dintre ele având o adâncime de peste 1 m. Același fenomen, dar la dimensiuni reduse, a fost sesizat și pe digul longitudinal Vedea–Pietroșani (din județul Giurgiu). În perioada următoare se va constitui la nivelul A.B.A. Argeș-Vedea o comisie pentru verificări la fața locului și dispunerea măsurilor ce se impun.

Direcția Comunicare